এভাবে যে তাঁকে নিয়ে গোটা ক্রিকেটবিশ্ব হেসে মাটিতে লুটিয়ে পড়বে, তা ভাবতে পারেননি বাংলাদেশি পেসার শুভাশিস রায়। নিজের কাণ্ড দেখে নিজেই যারপরনাই লজ্জিত তিনি। কী ঘটেছিল আসলে?
বৃহস্পতিবার শ্রীলঙ্কা প্রথম ইনিংসে যখন ব্যাট করছিল, তখন ক্রিজের একপ্রান্তে ছিলেন কুশল মেন্ডিস। তাড়াতাড়ি শ্রীলঙ্কার ব্যাটিং লাইন আপকে গুটিয়ে দেওয়ার সুযোগ ছিল বাংলাদেশের সামনে। মরিয়া হয়ে বল করছিলেন শুভাশিস রায়। ৯৪ তম ওভারে কুশল মেন্ডিসকে একটা বাউন্সার দিয়েছিলেন তিনি। মেন্ডিস সটান ফাইন লেগ দিয়ে পুল করে দেন। বাউন্ডারি লাইনের ধারে ফিল্ডিং করছিলেন মুস্তাফিজুর রহমান।
তিনি ক্যাচ তালুবন্দি করলেও বল নিয়ে সোজা বাউন্ডারির বাইরে চলে যান মুস্তাফিজুর। সেই সময়েই শুভাশিস খেয়াল না করে প্রচণ্ড উচ্ছ্বাসে মেতে ওঠেন। অথচ আম্পায়র মরিস এরাসমাস ওভার বাউন্ডারির সঙ্কেত দেন। 
এমন কাণ্ড দেখেই হাসতে শুরু করে দেন দুই শ্রীলঙ্কান ব্যাটসম্যান। মাঠের দর্শক-সহ গোটা ক্রিকেটবিশ্বেই হাসির খোরাক হয়ে ওঠেন শুভাশিস। এর আগে টি টোয়েন্টি বিশ্বকাপে ৪ বলে ২ রান থাকা অবস্থায় সেলিব্রেশনে মেতে ম্যাচ হাতছাড়া করেছিলেন মুশফিকুর রহিম। তাঁকে এই নিয়ে সোশ্যাল মিডিয়ায় ব্যারাকিংয়ের সামনেও পড়তে হয়েছিল।
এবার মুশফিকুর দেখে নিলেন, শুধু তিনিই নন ভুল সেলিব্রেশনে তাঁর সতীর্থরাও কম যান না।
দেখুন ভিডিও...